Månedsrapport mai og juni Blåveisen 2023

Disse to siste månedene før sommerferien har vi fortsatt på plant-temaet vårt. Verken barna eller oss voksne har mistet interessen. Det blir bare mer spennende jo mer vi vet. Barna spør og undrer seg sammen med oss voksne. Barna kan planetsangen og synger den ofte utenom samlinger. Vi lærer sammen ved at både voksne undersøker og forteller, og barna spør om ting vi ikke kan.

Den siste tiden har Hakkespett-barna virkelig fått øve på å være selvstendig med utelappen. De passer på å være innenfor det avtalte området, tar vare på hverandre og de kommer og ber om hjelp dersom alt ikke er helt greit. Vi snakker en del om hvordan vi skal være en god venn og hvordan vi snakker til hverandre. Barna synes det er fint å prate om og de kan veldig mye.

I barnegruppa merker vi at de synes det er deilig å være mer ute og at de ikke trenger så masse klær. Det er deilig å bare kunne ta på seg sko og gå ut. Ved å være mye ute kan barna bevege seg mye og bruke energien sin på en positiv måte i lek og utforskning. I tillegg er det et større område å boltre seg på, så de kan leke «store» leker der de tar mye plass.

Inne er det også veldig fine stunder og leker. Det er en del bord-aktiviteter som fenger. Vi ser at perling er veldig populært blant alle aldre. Det er veldig mye matte i perling. Flere perler mønstre, og noen perler etter oppskrifter fra en bok. Det er blant annet mye telling og mønstergjenkjenning.

På sommerfesten var det veldig fint å se så mange foreldre! Det er alltid en hyggelig anledning til å bli bedre kjent med andre foreldre og barn. Barna på storebarnsavdelingene var med og fremførte flere sanger. Dette hadde de full kontroll på! Flere snakket om det i etterkant når vi var sammen på avdeling. Det var stas å få fremføre noe for foreldrene.

God sommer!